**МОТИВИ**

за приемане на Правилник за изменение и допълнение на Правилника за организацията и дейността на Общински съвет - Габрово, неговите комисии и взаимодействието му с общинската администрация – първо четене

С Решение №123/26.05.2016г. на Общински съвет Габрово е приет действащия към настоящия момент Правилник за организацията и дейността на Общински съвет - Габрово, неговите комисии и взаимодействието му с общинската администрация.

Считам, че през периода на приложението на нормативния акт са установени разпоредби, отнасящи се до организацията и дейността на Общински съвет, които може да се оптимизират и това да подобри работата ни като общински съветници. Част от тези норми касаят приемането от Общински съвет на наредби и правилници. Съгласно сега действащия Правилник, наредбите и правилници се приемат на две четения, които се извършват в отделни заседания. По изключение, Общинският съвет може да реши двете четения да се извършат в едно заседание и то само в случай, че няма направени предложения за изменения и допълнения. На първо четене се гласуват по принцип и в цялост. На второ четене, обсъждането и гласуването се провежда глава по глава, раздел по раздел или текст по текст. Този неуреден в ЗМСМА въпрос създава множество затруднения в работата ни и безспорно е излишна административна тежест подзаконовите нормативни актове да се приемат на две четения и/или в две отделни заседания на Общински съвет.

Мотиви за предложения Правилник за изменение и допълнение на Правилника за организацията и дейността на Общински съвет - Габрово, неговите комисии и взаимодействието му с общинската администрация:

Съществуват и препратки към отменени закони и нормативни актове, както и регламентиране на определени текстове по неясен или вътрешно противоречив начин.

 Основна цел на настоящия проект за изменение и допълнение на Правилника е същият да съответства напълно на действащото българско и европейско законодателство. Стремежът е с приемането на измененията и допълненията на Правилника да се създадат гаранции за постигане на по-висока ефективност в дейността на Общинския съвет и той да работи при по-прозрачни и открити процедури.

 Целта на новата уредба е да се преодолеят противоречията, да се внесе яснота, да се подобри структурата на нормативния акт, както и да се обхванат неуредени от правилника отношения и актуализират уредените вече такива, в съответствие с приложимите за дейността на Общински съвет нормативни актове.

 Като резултат се очаква измененията и допълненията на Правилник за организацията и дейността на Общински съвет - Габрово, неговите комисии и взаимодействието му с общинската администрация да доведат до повишаване на ефективността, процедурна икономия на време и оптимизация на нормотворческия процес.

Прилагането на Правилника няма да е свързано с изразходване на допълнителни финансови средства от бюджета на Общината, както и с ангажиране на допълнителни човешки ресурси.

Предлаганият проект на правилник е съобразен с разпоредбите на европейските директиви и регламенти в сферата на местното самоуправление, съответства на основния нормативен акт – ЗМСМА и е съобразен със специалните изисквания на ЗНА.

Срокът за представяне на становища и предложения по проекта на Правилник е определен на 14 дни в съответствие с изискванията на чл. 26, ал. 4 от Закона за нормативните актове. Съображенията за определяне на съкратен срок за обществено обсъждане са следните: 1. С предлаганите нормативни промени се въвеждат единствено облекчения, с оглед оптимизация на нормотворческия процес, преодоляване на противоречия и препратки към отменени закони и нормативни актове. 2. Макар и по същество Правилникът за организацията и дейността на Общински съвет - Габрово, неговите комисии и взаимодействието му с общинската администрация да представлява нормативния акт, предметът на измененията и допълненията не засяга във висока степен гражданите и юридическите лица. 3. След провеждане на обществената консултация в съкратен срок, ще се създаде възможност Правилникът за изменение и допълнение на Правилник за организацията и дейността на Общински съвет - Габрово, неговите комисии и взаимодействието му с общинската администрация да бъде внесен за обсъждане и евентуално приет от Общински съвет още през месец март 2020 година, а предстоящите належащи промени на нормативните актове на Общински съвет Габрово и привеждането им в съответствие с формални законови промени да стане по една бърза и облекчена процедура.